Sartangas
Sartangas (rus. Сартанг, jak. Сартаҥ) – upė Rusijoje, centrinėje Jakutijoje; dešinioji Janą sudaranti ištaka. Prasideda Verchojansko kalnagūbrio šiauriniame šlaite, Sis Kiuelė ežere. Teka į šiaurę, žemupyje kerta Janos plokščiakalnį. Susilieja su Dulgalacho upe ir sudaro Janą. Didžiausi intakai: Chospochtochas, Alachas (kairieji), Tankalachas (dešinysis). Upės baseine yra ~500 ežerų, 14 ampalų (jų bendras plotas 28 km²). Upė užšąla spalio pabaigoje, peršąla nuo lapkričio pabaigos iki gegužės, o atitirpsta gegužės pabaigoje arba birželio pradžioje. Sartangas laivuojamas 174 km nuo žiočių ruože.